Publication: Magyar Közlöny
Issue: MK-1999-79 (Year: 1999, Number: 79)
Era: 1990-2004
Section: jogok országgyűlési biztosáról szóló 1993. évi LIX. törvény
Paragraph Index: 1259

b) Ez évi beszámolónk a jelentőségének megfelelő terjedelemben foglalkozik az októberi helyi és országos kisebbségi önkormányzati választásokkal, illetve az azokkal összefüggő számos problémával. Korábbi várakozásaink sajnos beigazolódtak. A választójogi és az azzal kapcsolatos kisebbségi jogi normák elégtelensége, visszás volta erőteljesen felszínre került. Miután a későbbiekben részletesen beszámolunk róla, itt most csak egy megjegyzésre szorítkozunk. Elfogadhatatlan és felelőtlen az a magatartás, ami a választójogi szabályozás szakmai előkészítéséért felelős adminisztrációnál volt tapasztalható. A Kisebbségi Hivatal korábbi és az Emberi jogi kisebbségi és vallásügyi bizottság alelnökének a parlamenti választások utáni kezdeményezései, amelyek az előre látható veszélyek elhárítására irányultak, az adminisztráció ellenállásán buktak meg. Ezen túlmenően a helyi kisebbségi önkormányzati választások előkészítése és lebonyolítása, így különösen a választópolgárok informálása és a szavazási eljárás kisebbségi szempontból erősen kifogásolható módon történt. Ennek köszönhető az érvénytelen szavazatok elképesztően magas aránya és a kisebbségi szavazócédulákkal kapcsolatos igen vegyes gyakorlat. Ez idő szerint már senki sem vitatja, hogy a szóban forgó szabályozás erőteljes korrekcióra szorul, bár a bekövetkezett erkölcsi (és az érintettek számára anyagi) kár utólagos elhárítására így sincs lehetőség.

Source: https://magyarkozlony.hu/hivatalos-lapok/33cea4a14e4ae7e57a3649dbf7a68b6bf220cec4/dokumentumok/f8f5fda49d2d1ae7351ff7d11773c708305d24c6/letoltes